**III. Az oktatásért felelős miniszter által anyagilag támogatott tanulmányi versenyek**

**„Szép Magyar Beszéd” verseny az 5-8. évfolyamos tanulók számára**

Az Emberi Erőforrások Minisztériuma és a Kazinczy-díj Alapítvány–Péchy Blanka emlékére kuratóriuma a 2018-2019. tanévre meghirdeti a Kazinczyról elnevezett „Szép Magyar Beszéd” versenyt az általános iskolák 5-8.évfolyamos, valamint az e korosztálynak megfelelő középiskolai évfolyamok azon tanulói részére, akik még **nem nyertek el** **Kazinczy-jelvényt** (sem bronz, sem arany fokozatút).

Péchy Blanka érdemes művész, a Kazinczy-díj alapítója a Kazinczy-versenymozgalmat kiterjesztette az általános iskolás korosztályra is. Ez a versenyforma az ifjúság anyanyelvi nevelését, a beszédkultúra javítását szolgálja.

**A verseny anyaga:**

A vetélkedő résztvevőinek egy – a forduló rendezői által kijelölt – kötelező és egy magukkal hozott szabadon választott 20-25 soros prózai szöveget kell felolvasniuk. A szöveg csak eredeti, magyar – 20-21. századi – közlő prózai stílusban (irodalmi vagy igényes köznyelven) megírt mű lehet, amely nem tartalmaz párbeszédet, sem régies, sem tájnyelvi (nyelvjárási), sem kevéssé ismert idegen szavakat. (A 7-8. évfolyamosoknál kívánatos az esszé-vagy tanulmányrészlet.)

A versenyzők teljesítményének értékelésekor ─ mind az iskolai, mind a további fordulókon ─ a következő szempontok figyelembevételét kérjük: szövegértés, szöveghűség, hangvétel, hangképzés, hangsúlyozás, szünettartás, természetes beszéd.

**A verseny fordulói:**

A versenyt az 5-6. (11-12 éves korcsoport) és a 7-8. (13-14 éves korcsoport) évfolyamos tanulók számára külön-külön hirdetjük meg.

**I. Iskolai forduló:**

Az iskolai verseny **ajánlott időpontja 2018. december.** A kötelező szöveget az iskola magyar szakos munkaközössége jelöli ki, a szabadon választhatót a versenyző választja.

A **II. fordulóba** iskolánként legalább egy, de a helyi sajátosságoknak megfelelően több tanuló is bejuthat.

**II. Városi, város környéki, kerületi forduló:**

Ezt a fordulót a **Dunától keletre eső megyék** (Bács-Kiskun, Békés, Borsod-Abaúj-Zemplén, Csongrád, Hajdú-Bihar, Heves, Jász-Nagykun-Szolnok, Nógrád, Pest, Szabolcs-Szatmár-Bereg) 2019. január 10. és február 20. között; a Dunától nyugatra eső megyék (Baranya, Fejér, Győr-Moson-Sopron, Komárom-Esztergom, Somogy, Tolna, Vas, Veszprém, Zala és Budapest főváros) **tanulói részére 2019. január 17. és február 27.** között kell megrendezni.

A városi, város környéki, kerületi forduló színhelyét, (színhelyeit), időpontját, a rendező intézmények nevét, pontos címét a Dunától keletre eső megyei pedagógiai oktatási központoknak (POK) 2019. január 4-ig; a Dunától nyugatra eső megyei, fővárosi pedagógiai oktatási központoknak (POK) 2019. január 11-ig kell megküldeniük a Kazinczy-díj Alapítványi Bizottság címére (levélcím: 1022 Budapest, Lorántffy Zsuzsanna u. 3; fax: 212-1495; e-levél: kerekes.barnabas@bmrg.hu)

A II. fordulóba jutott tanulóknak a Kazinczy-díj Alapítványi Bizottság által kijelölt kötelező és a tanuló által szabadon választott szöveg felolvasása a feladatuk. A kötelezően felolvasandó szöveget a megyei (fővárosi) pedagógiai oktatási központoknak (POK) sokszorosításra a Kazinczy-díj Alapítványi Bizottság 2019. január 7-ig, illetve január 14-ig küldi meg.

[A III. (regionális) fordulót kivéve, a verseny házi, városi és város környéki, kerületi fordulóit a hagyományoknak megfelelően kell lebonyolítani.]

**III. Regionális forduló:**

Ezt a fordulót két helyszínen rendezzük meg: **a Dunától keletre eső megyék (ld. fent) tanulói részére: 2019. április 5-7-én Kisújszálláson** (Móricz Zsigmond Református Kollégium, Gimnázium, Szakgimnázium és Általános Iskola; 5310 Kisújszállás, Széchenyi út 4. Tel.: 06-59-520-648; fax.: 06-59-520-571; e-mail.: moricz@moriczref.hu); **a Dunától nyugatra eső megyék (ld. fent) és Budapest főváros tanulói részére 2019. április 11-13-án, Balatonbogláron** (Boglári Általános Iskola és Zeneiskola; 8630 Balatonboglár, Árpád u. 5; Tel.: 06-85-350-711; fax.: 06-85-353-430; e-mail: bbsuli@altisk-bboglar.sulinet.hu)

A III. (regionális) fordulóba a 7-8. (13-14 éves) korcsoport városi, város környéki, fővárosi kerületi fordulóinak győztes tanulója jut, akinek (és kísérő tanárának) nevét, továbbá iskolájuk nevét és címét a rendező kisújszállási iskolának 2019. február 28-ig, a balatonboglári iskolának 2019. március 7-ig a megyei, fővárosi pedagógiai oktatási központok (POK) küldik meg.

A regionális versenyekről a résztvevők a rendező iskolától részletes tájékoztatást kapnak.

**A verseny értékelése:**

A II. forduló győztes 5-6. évfolyamos tanulói (11-12 éves korcsoport) emléklapot kapnak, amelyet a helyi közoktatás és közművelődés szakembereiből álló bírálóbizottság ítél oda. Az emléklapot a Kazinczy-díj Alapítvány küldi meg a megyei (fővárosi) pedagógiai oktatási központoknak (POK), s az ő képviselőjük továbbítja azokat a versenyt rendező intézményeknek.

A III. fordulóba jutott 7-8. évfolyamos (13-14 éves korcsoport) tanulók a lakóterületük szerinti regionális versenyen egy kötelező és egy magukkal hozott, szabadon választott szöveg felolvasásával mérik össze tudásukat. A versenyzők itt vehetik át a városi, város környéki (kerületi) döntőkön kiérdemelt Kazinczy-jelvényüket. Közülük a regionális versenyen elért eredmények alapján régiónként 16-16 tanuló ennek arany fokozatában is részesül.

Reméljük, hogy a népszerű verseny tovább mélyíti tanulóifjúságunkban anyanyelvünk szeretetét, és körükben egyre több hívet szerez a szép magyar beszéd ügyének.

*Kazinczy-díj Alapítvány* ─ *Péchy Blanka emlékére*

**"Szép Magyar Beszéd" verseny a középfokú intézményekben tanulók számára**

Péchy Blanka színművésznőnek 1960-ban tett alapítványa indította el a Kazinczyról elnevezett SZÉP MAGYAR BESZÉD versenyt, amely az eltelt öt évtized során országos mozgalommá vált.

Felhívjuk az összes középfokú oktatási intézmény igazgatóját, nevelőtestületét és diákságát az iskolai versenyek megrendezésére.

A Szép Magyar Beszéd versenyen részt vehetnek az ország középfokú iskolái (gimnázium, szakgimnázium és szakközépiskola) 9-12. évfolyamának növendékei; továbbá azon öt évfolyamos képzésben részesülők, akik a 13. évfolyam végén tesznek érettségi vizsgát; illetve a felnőttképzés nappali tagozatának 10-12. évfolyamára járó tanulói.

Az országos döntőn csak azok a versenyzők indulhatnak, akik még nem nyerték el a Kazinczy-érmet.

(A nyolc évfolyamos gimnázium 5-8. és a hat évfolyamos gimnázium 7-8. évfolyamának tanulói az általános iskolások versenyén vehetnek részt.)

A döntő egy maximum 3 perc időtartamú szabadon választott 20-21. századi magyar esszé vagy értekezés (részlet) felolvasásából, egy kötelező szöveg tolmácsolásából és egy "Beszélni nehéz!" jellegű feladat írásbeli megoldásából áll. Az országos verseny szabadon választott szövegének formai követelményei: egy oldalon Times New Roman betűtípussal 13-as betűnagysággal, 1,5-es sorközzel, maximum 25 sor.

Az országos döntőt két kategóriában hirdetjük meg:

a) gimnáziumi és a határon túli középiskolák tanulói,

b) szakképző iskolák (szakgimnázium, szakközépiskola) tanulói számára.

A döntőre minden megye kategóriánként (gimnáziumi tanulók - szakképző iskolák tanulói) 2-2 tanulót, a megyéken kívül Debrecen, Győr, Miskolc, Pécs, Szeged városok 2-2 és Budapest 12-12 tanulóját küldheti el. A határon túli tanulók a regionális versenyeken nyerik el az indulás jogát.

Az országos döntőn az

1. kategóriában 20,
2. a b) kategóriában 15 diák nyeri el a Kazinczy-érmet és a vele járó pénzjutalmat.

Az országos döntőt megelőző versenyeket a POK-ok versenyfelelősei szervezik. A megyei és a fővárosi döntő szövegét a Kazinczy-díj Alapítvány küldi meg, ezért kérjük, hogy a POK-ok **2019. február 4-ig** jelezzék a döntők helyszínét, idejét és a versenyző tanulók számát az alapítvány elnökhelyettesének (Kerekes Barnabás, Baár-Madas Református Gimnázium 1022 Budapest, Lorántffy Zsuzsanna u. 3., kerekes.barnabas@bmrg.hu).

A döntőbe jutott tanulók nevét, iskoláját, osztályát, felkészítő tanárának nevét a pedagógiai intézetek **2019. március 18-ig** közöljék a Kazinczy Ferenc Gimnáziummal (9021 Győr, Eötvös tér 1., Fax: 96/316-935, Tel.: 96/526-060, e-mail: nt@kazinczy.gyor.hu).

Az országos döntőt 54. alkalommal rendezi meg az Emberi Erőforrások Minisztériuma, a Győr-Moson-Sopron Megyei Önkormányzat, Győr Megyei Jogú Város Önkormányzata és a Kazinczy Ferenc Gimnázium Győrött**, 2019. április 26-27-28-án**.

Az országos döntő bírálóbizottságát a Kazinczy-díj Alapítvány javaslata alapján a rendező gimnázium kéri fel.

Bízunk abban, hogy a több mint fél évszázados verseny tovább mélyíti anyanyelvünk szeretetét, és a tanulók körében egyre több hívet szerez a szép, helyes, kifejező magyar beszédnek.

*Kazinczy-díj Alapítvány–Péchy Blanka emlékére*

**"Édes anyanyelvünk” nyelvhasználati verseny országos, Kárpát-medencei döntője**

**a középfokú iskolák tanulói számára**

Sátoraljaújhely Város Önkormányzata, a Kazinczy-díj Alapítvány Kuratóriuma, Borsod-Abaúj-Zemplén Megye Közgyűlése és az Anyanyelvápolók Szövetsége támogatásával - anyanyelvi versenyt hirdet középiskolák 9-12. illetve 13. évfolyamos, még nem érettségizett tanulói részére.

**A verseny célja:** anyanyelvünk ápolása, az iránta való szeretet kibontakoztatása, a nyelvhasználat fejlesztése, akialakult készségek mérése és minősítése. Feladata az általános és közéleti beszédkultúra fejlődésének segítése. Meghirdetőit az a szándék vezeti, hogy a zempléni Kossuth- és Kazinczy-hagyományok szellemében szolgáljuk az anyanyelvi nevelés ügyét.

Az "Édes anyanyelvünk" országos verseny írásbeli része a nyelvi eszközök és formák közötti válogatás, minőségi különbségtétel képességét igényli, és ennek tudatossági fokát ellenőrzi; szóbeli része mindezeknek a szöveg- és beszédformálásban való aktív érvényesülését kívánja meg.

Minden versenyzőnek írásbeli és szóbeli feladatok megoldásával kell bizonyítania felkészültségét, a verseny követelményeinek teljesítését.

Felkérjük a pedagógiai oktatási központok (POK), valamint a középiskolák igazgatóit, hogy a verseny előkészítésére szervezzék meg az iskolai selejtezőket, gondoskodjanak a versenyzők felkészítéséről és részvételéről.

**Fordulók:**

1. **forduló:** az iskolai fordulót a helyi szokásoknak megfelelően az iskolában tanító pedagógusok bonyolítják le **2019. március végéig**. A versenyfeladatokat a szaktanárok állítják össze.
2. **forduló:** a megyei forduló írásbeli és szóbeli részből áll. Az írásbeli és szóbeli forduló feladatait a megyei oktatási központok határozzák meg. A döntőt két kategóriában bonyolítjuk le: a) gimnáziumi tanulók; b) szakgimnáziumi és szakközépiskolai tanulók számára.
3. **forduló:** az országos döntő időpontja **2019. október 18-20.**

**Az országos döntőre a nevezés határideje: 2019. szeptember 18.**

Eddig az időpontig kell a megyei döntők szervezőinek az országos versenyen részt vevők névsorát a SZSZC Kossuth Lajos Gimnázium, Szakgimnázium és Szakközépiskola címére megküldeni (3980 Sátoraljaújhely, Deák u.10. Telefon: 47/321-322).

**Fontos tudnivalók**

Az országos döntőt két kategóriában bonyolítjuk le: a) gimnáziumi tanulók; b) szakképző iskolák (szakgimnázium, szakközépiskola) tanulói számára.

A döntőre minden megye kategóriánként (gimnáziumi tanulók - szakképző iskolák tanulói) **2-2 tanulót**, a megyéken kívül **Debrecen, Győr, Miskolc, Pécs, Szeged városok 2-2,** és **Budapest főváros 12-12 tanulóját** küldheti el.

Felhívjuk szíves figyelmüket, hogy a b) kategóriában jelzett keretszámmal akkor is lehet élni, ha a szakközépiskolai tanulók teljesítményének függvényében a megyei döntőn úgy határoznak, hogy ebből a mezőnyből nem delegálnak versenyzőt, ebben az esetben a keretszámot a szakgimnázium javára vehetik igénybe

A döntőn a határon túli magyar középiskolás diákok is részt vesznek, képviselőik a regionális döntőkön nyerik el az indulás jogát.

**Az országos verseny színhelye: Sátoraljaújhely**

**A verseny programja:**

* **Október 18-án (pénteken) 09.00 órakor írásbeli verseny** (nyelvtani, nyelvhelyességi, helyesírási, stilisztikaifeladatok); ennek keretében - az előző évihez hasonlóan - a Beszélni nehéz! rádióműsor jelölési rendszere segítségével egy rövid, egy-két mondatos szövegrész „hangosításának” jelölése. 33 % az írásbeli súlya, 67 % a szóbeli teljesítményé.
* **Október 19-én (szombaton)** valamennyi versenyző nyilvános **szóbeli versenyen** vesz részt.

A feladat: egy 3 perces beszédmű előkészítése megszabott idő alatt, majd ennek előadása vázlat alapján a bírálóbizottság által kijelölt témák egyikéből.

* **Október 20-án (vasárnap)** reggel Kazinczy Ferenc sírjának megkoszorúzása, ünnepélyes **eredményhirdetés és díjkiosztás**.

A rendező szervek lehetővé teszik a versenyzők és a kísérő tanárok részére, hogy már október 17-én (csütörtökön) délután megérkezzenek. A versenyzők útiköltségét és a kísérő tanárok összes költségét a kiküldő iskolák fizetik, a versenyzők elhelyezését, ellátását, a rendezvény egyéb költségeit a rendező szervek fedezik.

A középfokú oktatási intézmények 26 legjobb versenyzője – a bírálóbizottság döntése alapján – húsz-húszezer forint pénzjutalomban részesül, s megkapja a Sátoraljaújhely város által alapított „Széphalom” emlékplakettet.

A rendező város plakettjét csak egyszer lehet elnyerni!

A bírálóbizottság tagjait – a Kazinczy-díj Alapítvány–Péchy Blanka emlékére kuratóriumának javaslata alapján – Sátoraljaújhely Város Polgármesteri Hivatala kéri fel.

*Hisszük: versenyünk elősegíti azt, hogy ifjúságunk körében „a nyelv legyen hív, kész és tetsző magyarázója mindannak, amit a lélek gondol és érez”.*

*„Gyermekeinkért – Sátoraljaújhely” Alapítvány*

*SZSZC Kossuth Lajos Gimnáziuma, Szakgimnáziuma, Szakközépiskolája*

*Kazinczy-díj Alapítvány–Péchy Blanka emlékére*